text: Voldsom brand ødelagde fabrik
  15 juni 2012 kl. 15.21
  En brand i produktionshallen på Mustang-trailers ved Gram i formiddags udviklede sig eksplosionsagtigt. I løbet af få minutter var fabrikken omspændt af flammer.
  Da brandvæsenet kom til stedet stod det hurtigt klart, at fabrikken ikke kunne reddes.
  En giftig tyk røg steg op fra Mustang-trailers glasfiberproduktion klokken 8:27, kort tid efter at medarbejderne var mødt på arbejde.
  Fabrikken er bygget i 2004, men er i dag ødelagt. Støbeforme og produktionshal er totalt udbrændt.
  De 18 medarbejdere på fabrikken går en usikker fremtid i møde. Det vil tage lang tid at genopbygge en produktion her.
  Den kraftige røgudvikling fik beredskabet til at udsende en advarsel om giftig røg, men røgen bevægede sig væk fra tæt bebygget område, så ingen blev evakueret.
  Produktionen af hestetrailere i Gram er indtil videre indstillet på ubestemt tid.
  Hvad det var der forårsagede branden er endnu ikke klarlagt.
  